РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/146-17

31. јул 2017. године

Б е о г р а д

З А П И С Н И К

15. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 28. ЈУЛА 2017. ГОДИНЕ

Седница је почела у 11,10 часова.

 Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Радован Јанчић, Арпад Фремонд, Мирослав Алексић, Горан Јешић, Нада Лазић, Милорад Мирчић и проф. др Миладин Шеварлић, као и Звонимир Ђокић (заменик Јасмине Обрадовић), Љубинко Ракоњац (заменик Марјане Мараш), Владимир Ђурић (заменик Ненада Божића) и Драган Јовановић, заменици чланова Одбора.

 Седници нису присуствовали чланови Одбора: Јасмина Обрадовић, Марко Гавриловић, Марјана Мараш и Ненад Божић.

Поред чланова Одбора, седници је присуствовао народни посланик Зоран Красић.

Седници су присуствовали представници Министарства пољопривреде, шумарства и водопривреде: Жељко Радошевић и Велимир Станојевић, државни секретари, Бранислав Вељковић, Одељење за рурални развој; Зорица Радичевић, РХМЗ; др Жељко Каитовић, Институт за кукуруз Земун Поље, представници пољопривредних произвођача и удружења као и представници средстава јавног информисања.

Пре утврђивања дневног реда, његову допуну предложио је проф. др Миладин Шеварлић са тачком: Разматрање закона којима се уређује пољопривредно земљиште.

 Одбор није прихватио предлог проф. др Миладина Шеварлића за допуну дневног реда ( 6 за, 10 није гласало).

 Проф. др Миладин Шеварлић је предложио допуну дневног реда са тачком: Разматрање могућности одрживог коришћења шума и шумског земљишта са којима газдују јавно предузеће „Србијашуме“ и јавно предузеће „Војводинашуме“ и од стране регистрованих пољопривредних газдинстава.

 Одбор није прихватио предлог проф. др Миладина Шеварлића за допуну дневног реда ( 4 за, 12 није гласало).

 Такође, проф. др Миладин Шеварлић предложио је допуну дневног реда са тачком: Информација Министарства пољопривреде, шумарства и водопривреде о разлозима недостављања члановима Одбора месечних Извештаја о раду Министарства пољопривреде, шумарства и водопривреде који се достављају Европској унији.

 Одбор није прихватио предлог проф. др Миладина Шеварлића за допуну дневног реда ( 4 за, 12 није гласало).

 Милорад Мирчић предложио је да се прва тачка дневног реда одложи док Министарство не достави одговарајући материјал за поменуту тачку.

 Одбор није прихватио предлог Милорада Мирчића за допуну дневног реда ( 4 за, 12 није гласало).

 У вези са предлогом проф. др Миладина Шеварлића да Министарство доставља Одбору месечне Извештаје о раду Министарства који се достављају Европској унији, Жељко Радошевић је рекао да је потребно да Одбор упути захтев Министарству за поменуту информацију.

Одбор је већином гласова (12 за, 1 уздржан, 3 није гласало) усвојио следећи

**Д н е в н и р е д**

1. Проблеми у пољопривреди – суша, последице и мере које се могу предузети;
2. Проблеми у раду удружења пољопривредника;

3. Разно.

Пре преласка на разматрање прве тачке дневног реда усвојени су записници 11, 12. и 13. седнице Одбора, које су одржане 28. фебруара, 15. марта и 9. маја 2017. године, у тексту у коме су и предложени. (12 за, 4 није гласало).

Прва тачка дневног реда **- Проблеми у пољопривреди – суша, последице и мере које се могу предузети;**

У уводним напоменама,Жељко Радошевић, истакао је да производња кукуруза у 2017. години, према досадашњим проценама, неће бити рекордна, као и да ћемо ову годину завршити са прелазним залихама од милион тона кукуруза, при чему остаје неизвесно колико кукуруза остаје расположиво за извоз. Државни секретар је у вези са жетвом пшенице истакао да је пожњевено 2,3 милиона тона и да са постојећим резервама располажемо са 2,8 милиона тона, од чега је за извоз предвиђено 1,3 милиона тона пшенице. Штету од суше претрпела је и соја, а последица је да неће бити њеног извоза. Површине засејане под сојом су повећане у односу на претходну годину и износе 203.000 хектара. Сунцокрет је набоље поднео сушу са смањењем приноса од 10%. Затим, Министарство је ове године издвојило 8,11% више средстава у аграрном буџету, с тим што је систем субвенционисања окренут ка инвестицијама пољопривредника, уз смањење директних давања по јединици површине. Постоје кредитне линије са каматном стопом од 1% за младе пољопривреднике старости до 40 година, носиоце породичних пољопривредних газдинстава. Такође, навео je да Министарство интензивно прати, на недељном нивоу, стање усева, ангажује све капацитете Управе за аграрна плаћања, има добру комуникацију са пољопривредним произвођачима и предузима остале адекватне мере у циљу спречавања негативних последица суше на усеве.

Велимир Станојевић, говорећи о проблемима у вези са вишегодишњим засадима, истакао је да суша ствара последице на текућу вегетацију, али и код формирања родних пупољака за наредну годину. У вези са засадима малине, на 11.000 хектара, рекао је да је, по досадашњој процени, принос нижи у односу на претходне године и износи 80.000 тона, као и да се суша одразила на квалитет малине при крају бербе. Када су у питању засади јабуке, крушке и шљиве, производња у регионима интензивне производње је задовољавајућа. Државни секретар, такође је истакао, да Министарство подстиче набавку система за наводњавање.

Зорица Радичевић, представила је температурни и падавински режим на територији Србије забележен од почетка лета и закључила да ова година неће донети приносе као протекла, која је, по климатским условима, била идеална за узгој биљака.

Жељко Каитовић, говорио је о кукурузу, као стратешки најзначајнијој ратарској култури (посејан на око милион хектара), и истакао чињеницу да је, као последица суше, принос кукуруза, према досадашњој процени, у односу на протеклу годину, у паду за око 40%. Он је рекао да су Банат, делови Срема, Бачке, источне и јужне Србије, региони који су највише погођени негативним ефектима суше. Такође је истакао да произвођачи све више усвајају мере прилагођавања сушним условима од којих је, као најзначајнија, сетва хибрида са краћом вегетацијом-раностасни хибриди.

 Маријан Ристичевић истакао је да је суша ове године дошла прерано, да је зауставила биљке у развоју и да је по његовој процени вредност штете око 500 милиона евра. Такође, истакао је да због злоупотреба које се јављају на терену, потребно пооштрити критеријуме приликом аплицирања за кредите за младе пољопривреднике старости до 40 година.

У дискусији су учествовали народни посланици: Маријан Ристичевић, Милија Милетић, Драган Јовановић, Милорад Мирчић, Горан Јешић, Нада Лазић, проф. др Миладин Шеварлић, Мирослав Алексић, Владимир Ђурић и Верољуб Матић.

Након расправе о тачки дневног реда, Одбор је већином гласова (9 за, 1 против, 3 није гласало) донео следећи

 З а к љ у ч а к

Одбор је веома забринут због ситуације са сушом и негативним ефектима по пољопривредну производњу и прерађивачку индустрију. Одбор предлаже да Влада и Министарство пољопривреде, шумарства и водопривреде, својим мерама што пре и што је могуће више, ублаже штетне последице суше по пољопривредну производњу, пољопривредне произвођаче и прерађивaчку индустрију. Одбор предлаже да се приступи реализацији постојећих пројеката из области наводњавања и водопривреде, а да се новим пројектима, сходно финансијским могућностима и задужености земље, у будућности покрију што веће површине наводњавањем.

Друга тачка дневног реда **- Проблеми у раду удружења пољопривредника;**

 У уводним напоменама, Бранислав Вељковић, упознао је чланове Одбора са активностима које је Министарство спроводило у претходних годину дана када је у питању сарадња са удружењима пољопривредника. Он је нагласио да унапређење пољопривредне производње, минимизација трошкова, постизање боље продајне цене, сигуран пласман, унапређење дијалога са органима државне власти највише зависи од начина удруживања пољопривредних произвођача. Урађена је озбиљна анализа стања удружења на територији 34 најнеразвијеније општине на територији Србије и спроведена је обука пољопривредних произвођача по питању финансија, маркетинга, пласмана производа. Затим, отворен је пољопривредни клуб у коме ће удружења моћи да се окупљају и разговарају о будућим корацима.

 Маријан Ристичевић обавестио је чланове Одбора да поједина удружења пољопривредника немају задовољавајућу комуникацију са Министарством, а у вези са многобројним проблемима са којима се сусрећу у раду.

 Жељко Радошевић рекао је да ће обавестити министра да је потребно да се одржи радни састанак са удружењем „Српска малина“, а да ће о резултатима састанка Одбор бити накнадно обавештен.

У дискусији су учествовали народни посланици: Маријан Ристичевић, Горан Јешић и проф. др Миладин Шеварлић.

Након расправе о тачки дневног реда, Одбор је једногласно донео следећи

 З а к љ у ч а к

Одбор предлаже да се настави добра пракса и сва удружења и представници удружења који желе да учествују у разговорима са представницима власти у вези теме из области пољопривреде, шумарства и водопривреде и прерађивачке индустрије буду без селекције укључени у решавање тих питања и проблема.

Трећа тачка дневног реда - **Разно**

Под тачком Разно, није било пријављених за расправу.

Пошто других питања и предлога није било, седница је закључена у 15,10 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић